Den højeste temperatur målt i Danmark i år er målt lørdag eftermiddag i Aars i Himmerland.

Solen bagte ned over Danmark og temperaturen steg til det hidtil højeste niveau, da vi lørdag fik årets 19. sommerdag. Sommervarmen fortsætter ufortrødent over Danmark og nåede lørdag nye højder, mens mange af os kunne nyde en fridag med kølige drinks i solen eller en tur i bølgen blå. Efter en historisk varm og solrig maj er årets første sommermåned blot fortsat, der hvor årets sidste forårsmåned slap. Tørt og solrigt med svag vind Kombinationen af generelt varm luft over landet og ikke særlig megen vind gjorde, at man navnlig i de centrale dele af Jylland kunne se kviksølvet stige til tæt op under 30 grader-mærket. Varmest blev det i Aars i Himmerland, hvor termometeret omkring klokken 16.30 lørdag eftermiddag viste hele 29,6 grader. Højeste temperatur i Danmark siden september 2016 Det er den højeste temperatur, som er blevet målt i Danmark i år, og den højeste temperatur på dansk grund siden den 13. september 2016, hvor man i Vester Vedsted nåede op på 29,9 grader på den varmeste septemberdag i 69 år . I fjor blev den højeste temperatur til 26,8 grader målt allerede den 27. maj, og i løbet af kalendersommeren sidste år blev det ikke varmere. TV 2  VEJRETs seere har indgivet flere meldinger om temperaturer omkring eller sågar lidt over 30 grader, og det er slet ikke utænkeligt, at det kan være forekommet nogle steder, selvom de officielle termometre ikke helt ramte den 'magiske' grænse.